Document ID: 32005D0740

KOMISIJAS LĒMUMS
(2005. gada 20. oktobris),
ar ko groza Lēmumu 2005/693/EK par dažiem aizsardzības pasākumiem pret putnu gripu Krievijā
(izziņots ar dokumenta numuru K(2005) 4176)
(Dokuments attiecas uz EEZ)
(2005/740/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 15. jūlija Direktīvu 91/496/EEK, ar ko nosaka principus attiecībā uz tādu dzīvnieku veterināro pārbaužu organizēšanu, kurus Kopienā ieved no trešām valstīm, un ar ko groza Direktīvu 89/662/EEK, Direktīvu 90/425/EEK un Direktīvu 90/675/EEK (1), un jo īpaši tās 18. panta 1. un 6. punktu,
ņemot vērā Padomes 1997. gada 18. decembra Direktīvu 97/78/EK, ar ko nosaka principus, kuri reglamentē veterināro pārbaužu organizēšanu attiecībā uz produktiem, ko ieved Kopienā no trešām valstīm (2), un jo īpaši tās 22. panta 1. un 5. punktu,
tā kā:
(1)
Putnu gripa ir vīrusa izraisīta mājputnu un putnu infekcijas slimība, kas rada mirstību un traucējumus un kas var strauji iegūt epizootijas apmērus, nopietni apdraudot dzīvnieku un cilvēka veselību, un strauji samazināt putnkopības nozares rentabilitāti.
(2)
Pēc putnu gripas uzliesmojumu konstatēšanas Krievijā pieņēma Komisijas 2005. gada 6. oktobra Lēmumu 2005/693/EK par dažiem aizsardzības pasākumiem pret putnu gripu Krievijā (3). Ar minēto lēmumu pārtrauc putnu, kas nav mājputni, importu no Krievijas.
(3)
Turklāt ar Lēmumu 2005/693/EK pārtrauc neapstrādātu spalvu un neapstrādātu spalvu daļu importu no Krievijas reģioniem, kas uzskaitīti minētā lēmuma I pielikumā. Tomēr neapstrādātu spalvu un neapstrādātu spalvu daļu imports ar dažiem nosacījumiem joprojām ir atļauts no tiem Krievijas reģioniem, kas nav uzskaitīti minētā Lēmuma I pielikumā, tostarp no reģioniem, kuri atrodas uz rietumiem no Urālu kalniem un kuros Lēmuma 2005/693/EK pieņemšanas laikā nebija konstatēti uzliesmojumi.
(4)
Krievija 2005. gada 19. oktobrī informēja Komisiju par to, ka putnu gripas uzliesmojums konstatēts Tulā Krievijas Centrālajā federālajā rajonā, kurā līdz tam nebija reģistrēti šādi uzliesmojumi un no kura saskaņā ar Lēmumu 2005/693/EK joprojām drīkst ievest neapstrādātas spalvas un neapstrādātu spalvu daļas.
(5)
Saistībā ar neseniem A tipa H5N1 apakštipa gripas vīrusa izraisītiem ļoti patogēnās putnu gripas uzliesmojumiem Turcijā, Rumānijā un Krievijā, netieši pierādījumi un molekulārās epidemioloģijas dati liecina par to, ka putnu gripas vīrusu šajās trešās valstīs no Vidusāzijas ir izplatījuši gājputni. Tas pats secināts 2005. gada 14. oktobrī publicētajā ziņojumā par Pasaules Dzīvnieku veselības organizācijas (OIE) nesen veikto misiju uz Krieviju.
(6)
Tādēļ jāaizliedz ievest Kopienā neapstrādātas spalvas un neapstrādātu spalvu daļas no tiem Krievijas reģioniem, kuros nesen konstatēts putnu gripas uzliesmojums vai kuros pastāv īpašs risks saskaņā ar rīcībā esošo informāciju par gājputnu migrācijas ceļiem no teritorijām Vidusāzijā un Sibīrijā, kurās reģistrēta saslimšana ar šo slimību.
(7)
Tādēļ attiecīgi jāgroza Komisijas Lēmuma 2005/693/EK I pielikums.
(8)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmuma 2005/693/EK I pielikumā pievieno šādu 4., 5., 6. un 7. punktu:
“4. Centrālais federālais apgabals
Tajā ietilpst šādi Krievijas Federācijas subjekti: Belgorodas apgabals, Brjanskas apgabals, Ivanovo apgabals, Kalugas apgabals, Kostromas apgabals, Kurskas apgabals, Ļipeckas apgabals, Maskava (federālās nozīmes pilsēta), Maskavas apgabals, Orjolas apgabals, Rjazaņas apgabals, Smoļenskas apgabals, Tambovas apgabals, Tveras apgabals, Tulas apgabals, Vladimiras apgabals, Voroņežas apgabals, Jaroslavļas apgabals.
5. Dienvidu federālais apgabals
Tajā ietilpst šādi Krievijas Federācijas subjekti: Adigejas Republika, Astrahaņas apgabals, Čečenijas Republika, Dagestānas Republika, Ingušijas Republika, Kabardas-Balkārijas Republika, Kalmikijas Republika, Karačaju-Čerkesu Republika, Krasnodaras novads, Ziemeļosetijas-Alanijas republika, Stavropoles novads, Rostovas apgabals, Volgogradas apgabals.
6. Ziemeļrietumu federālais apgabals
Tajā ietilpst šādi Krievijas Federācijas subjekti: Arhangeļskas apgabals, Komi Republika, Novgorodas apgabals, Pleskavas apgabals, Vologdas apgabals.
7. Pievolgas federālais apgabals
Tajā ietilpst šādi Krievijas Federācijas subjekti: Baškortostānas Republika, Čuvašijas Republika, Kirovas apgabals, Mari El Republika, Mordovijas Republika, Ņižņijnovgorodas apgabals, Orenburgas apgabals, Penzas apgabals, Permas apgabals, Permjakijas autonomais apgabals, Samaras apgabals, Saratovas apgabals, Tatarstānas Republika, Udmurtijas Republika, Uļjanovskas apgabals.”
2. pants
Šis lēmums ir adresēts dalībvalstīm.
Briselē, 2005. gada 20. oktobrī

Labels: 0
3
18
6